ศก.ผันผวน-วิกฤต “โควิด” หนุนดัชนีเชื่อมั่นราคาทอง ก.ค.63 ขยับเพิ่ม 2.32 จุด
"ศูนย์วิจัยทองคำ" ชี้ เศรษฐกิจผันผวน-วิกฤต “โควิด” หนุนดัชนีเชื่อมั่นราคาทองคำ ก.ค.63 ขยับเพิ่มจากเดือนก่อน 2.32 จุด แนะนักลงทุนติดตามความเคลื่อนไหวใกล้ชิด
"ศูนย์วิจัยทองคำ" ชี้ เศรษฐกิจผันผวน-วิกฤต “โควิด” หนุนดัชนีเชื่อมั่นราคาทองคำ ก.ค.63 ขยับเพิ่มจากเดือนก่อน 2.32 จุด แนะนักลงทุนติดตามความเคลื่อนไหวใกล้ชิด
15 ก.ค. 2563

นายพิบูลย์ฤทธิ์ วิริยะผล ผู้อำนวยการศูนย์วิจัยทองคำ เปิดเผยว่า ดัชนีความเชื่อมั่นราคาทองคำประจำเดือน ก.ค.63 อยู่ที่ 62.51 จุด ปรับเพิ่มขึ้น 2.32 จุด หรือคิดเป็นที่ 3.86% จากระดับ 60.19 จุด ในเดือน มิ.ย.ที่ผ่านมา โดยมีปัจจัยหนุนให้ดัชนีฯ ปรับเพิ่มขึ้นจากความไม่แน่นอนของเศรษฐกิจโลก ความต้องการซื้อสินทรัพย์ปลอดภัย และสถานการณ์การแพร่ระบาดของเชื้อไวรัสโควิด-19
สำหรับการลงทุนทองคำในเดือน ก.ค.63 ผู้ค้าทองคำรายใหญ่ให้ความเห็นว่าราคาทองคำมีแนวโน้มเคลื่อนไหวไปในทิศทางเชิงบวก โดยราคาทองคำมีโอกาสปรับตัวสูงขึ้นจากสถานการณ์การแพร่ระบาดของเชื้อไวรัสโควิด-19 ที่มีผลต่อระบบเศรษฐกิจทั่วโลก โดยราคาทองคำยังคงมีความผันผวน เนื่องจากราคาแกว่งตัวในระดับสูง และเคลื่อนไหวใกล้กับระดับสูงสุดในรอบหลายปี ดังนั้น นักลงทุนควรติดตามการเคลื่อนไหวของราคาทองคำอย่างใกล้ชิด รวมทั้งปัจจัยที่ส่งผลต่อราคาทองคำ เพื่อเป็นการวางแผนการลงทุนล่วงหน้า
โดยคาดการณ์ความต้องการซื้อทองคำในช่วงเดือน ก.ค.63 จากกลุ่มตัวอย่างจำนวน 296 ตัวอย่าง พบว่า 50.34% ไม่แน่ใจว่าจะซื้อทองคำหรือไม่ ขณะที่ 29.05% ยังไม่ซื้อทองคำในเดือนนี้ และ 20.61% คาดว่าจะซื้อทองคำในช่วงเดือนนี้
ขณะที่ผู้ประกอบกิจการค้าทองคำรายใหญ่ และผู้ประกอบกิจการนายหน้าซื้อขายสัญญาซื้อขายล่วงหน้าที่อ้างอิงกับราคาทองคำจำนวน 10 ตัวอย่าง โดยส่วนใหญ่เชื่อว่าราคาทองคำในเดือน ก.ค.63 จะเพิ่มขึ้นมีจำนวน 5 ราย และคาดว่าจะใกล้เคียงกับราคาทองคำในเดือน มิ.ย.63 มีจำนวน 3 ราย ส่วนที่คาดว่าราคาทองคำจะลดลงมีจำนวน 2 ราย
โดยผู้ประกอบกิจการค้าทองคำรายใหญ่มีมุมมองว่า Gold Spot ให้กรอบเฉลี่ยบริเวณ 1,717-1,822 ดอลลาร์สหรัฐฯ ต่อออนซ์ ด้านราคาทองคำแท่งในประเทศความบริสุทธิ์ 96.5% ให้กรอบเฉลี่ยบริเวณ 25,400-26,900 บาทต่อน้ำหนัก 1 บาททองคำ ขณะที่ค่าเงินบาทไทยให้กรอบเฉลี่ยบริเวณ 30.68-31.72 บาท/ดอลลาร์สหรัฐฯ
สำหรับปัจจัยที่ต้องติดตาม ได้แก่ สถานการณ์การแพร่ระบาดของเชื้อไวรัสโควิด-19 รอบที่ 2 ของหลายประเทศ ทั้งในจีน ญี่ปุ่น และเกาหลี มีเพิ่มขึ้น ขณะที่ในสหรัฐฯ ยังคงมีการรายงานจำนวนผู้ป่วยโควิด-19 ที่เข้ารับการรักษาในโรงพยาบาลเป็นตัวเลขที่อยู่ในระดับสูง เป็นประวัติการณ์ติดต่อกันหลายวัน
อีกทั้งนักลงทุนยังมีความกังวลเกี่ยวกับการชะลอตัวทางเศรษฐกิจโลก เนื่องจากการแพร่ระบาดโควิด-19 จึงจำเป็นต้องหลีกเลี่ยงการรวมตัวกันของประชาชนจำนวนมาก โดยนักลงทุนยังคงให้ความสำคัญต่อการรับมือของแต่ละประเทศในการวางมาตรการป้องกันการแพร่ระบาดโควิด-19 ระลอกที่ 2 แม้ว่าประเด็นดังกล่าวจะกระตุ้นแรงซื้อทองคำในฐานะสินทรัพย์ปลอดภัย แต่ก็หนุนดัชนีดอลลาร์สหรัฐฯแข็งค่าขึ้น ในฐานะเป็นสกุลเงินที่ปลอดภัยเช่นกัน
สำหรับดัชนีความเชื่อมั่นราคาทองคำในไตรมาสที่ 3 ของปี 2563 (ก.ค.-ก.ย.) ปรับเพิ่มขึ้นจากไตรมาสที่ 2 ของปี 2563 จากระดับ 62.11 จุด มาอยู่ที่ระดับ 62.83 จุด เพิ่มขึ้น 0.72 จุด หรือคิดเป็น 1.16% โดยมีปัจจัยหนุนจากความไม่แน่นอนของเศรษฐกิจโลก ความต้องการซื้อสินทรัพย์ปลอดภัย และทิศทางราคาน้ำมัน
 